เหตุการณ์ลอนนี่ ซาโมรา

**เหตุการณ์ของลอนนี่ ซาโมรา** เป็นเหตุการณ์ที่อ้างว่าเขาได้พบเห็นยูเอฟโอเมื่อวันที่ 24 เมษายน 1964 ใกล้กับเมืองโซโครโร, รัฐนิวเม็กซิโก เมื่อเจ้าหน้าที่ตำรวจเมืองโซโครโรนายหนึ่งที่ชื่อว่านาย ลอนนี่ ซาโมรา อ้างว่าเขาเห็นคนสองคนอยู่ข้างวัตถุแวววาวซึ่งต่อมาลอยขึ้นไปในอากาศพร้อมกับเปลวไฟสีน้ำเงินและสีส้มที่แผดเสียงคำรามดังไปทั่วบริเวณ คำกล่าวอ้างของซาโมราได้รับความสนใจจากสื่อมวลชน ผู้สืบสวนเรื่องราวเกี่ยวกับยูเอฟโอ และองค์กรที่เกี่ยวกับยูเอฟโอ ขณะที่โครงการสมุดปกสีน้ำเงิน (Project Blue Book) ของกองทัพอากาศสหรัฐฯ ระบุว่าคดีนี้มีลักษณะที่ "ยังไม่ทราบแน่ชัด" คำอธิบายโดยทั่วไปที่มีต่อคำกล่าวอ้างของซาโมรา ได้แก่ มันเป็นการทดสอบยานลงจอดบนดวงจันทร์โดยฐานทดสอบขีปนาวุธไวท์แซนด์ (White Sands Missile Range) ของกองทัพสหรัฐอเมริกา หรืออาจเป็นแค่การกระทำการจัดฉากเหตุการณ์อันเป็นการโกหกหลอกลวงโดยนักศึกษาแห่งสถาบันเทคโนโลยีและการทำเหมืองแร่แห่งนิวเม็กซิโก (New Mexico Tech)

## เหตุการณ์

เมื่อวันที่ 24 เมษายน 1964 เวลาประมาณ 17:45 น. เจ้าหน้าที่วิทยุกระจายเสียงของตำรวจแห่งเมืองโซโครโร เนป โลเปซ ได้รับแจ้งจากจ่าสิบเอก ลอนนี่ ซาโมรา ที่รายงานเกี่ยวกับอุบัติเหตุทางรถยนต์ที่อาจเกิดขึ้น ซาโมราแนะนำโลเปซว่าเขาจะ "ตรวจสอบรถในบริเวณห้วยในหุบเขา" (arroyo) (Arroyo คือทางน้ำที่มีลักษณะเป็นห้วยหรือร่องน้ำขนาดเล็กที่มักเกิดขึ้นในพื้นที่แห้งแล้ง โดยเฉพาะในภูมิภาคที่มีฝนตกไม่สม่ำเสมอ น้ำใน arroyo มักจะไหลในช่วงฤดูฝนและอาจจะแห้งในช่วงที่เหลือของปี) ไม่นานหลังจากนั้น โลเปซก็ได้รับสายวิทยุจากซาโมราอีกครั้ง โดยขอให้โลเปซมองออกไปนอกหน้าต่างเพื่อดูว่าเขาเห็นวัตถุอะไรบางอย่างหรือไม่ เมื่อโลเปซขอให้ซาโมราอธิบายเหตุการณ์ที่เกิดขึ้น ซาโมราก็ตอบว่า "มันดูเหมือนลูกโป่ง" และขอให้จ่าสิบเอกชาเวซ ตำรวจรัฐนิวเม็กซิโกอีกนายหนึ่งไปพบเขาที่สถานที่เกิดเหตุ เมื่อชาเวซมาถึง เขาจึงถามซาโมราว่าเกิดอะไรขึ้น ซาโมราพาเขาไปดูพุ่มไม้ที่ไหม้เกรียม เมื่อเจ้าหน้าที่ตำรวจคนอื่น ๆ มาถึง พวกเขาก็สังเกตเห็นหญ้าและพุ่มไม้ที่ยังคุกรุ่นอยู่เป็นหย่อม ๆ

## คำกล่าวอ้างของซาโมรา

ซาโมราบอกกับเจ้าหน้าที่ว่าเขากำลังไล่ตามรถที่กำลังแล่นมาด้วยความเร็วสูงไปทางใต้ของเมืองโซโครโร รัฐนิวเม็กซิโก เมื่อเขา "ได้ยินเสียงคำรามและเห็นเปลวไฟบนท้องฟ้าทางตะวันตกเฉียงใต้ห่างออกไป อาจประมาณครึ่งไมล์หรือหนึ่งไมล์" ซาโม่ร่าเชื่อว่ากระท่อมที่เก็บระเบิดในพื้นที่อาจเกิดการระเบิดขึ้น เขาจึงยุติการติดตามดังกล่าวและสอบสวนเรื่องการระเบิดที่อาจเกิดขึ้นต่อไป ซาโม่ราอ้างว่าสังเกตเห็นวัตถุมันวาว "ไปทางทิศใต้ประมาณ 150 ถึง 200 หลา (450 ถึง 600 ฟุต; 140 ถึง 180 เมตร)" ซึ่งในตอนแรกเขาเชื่อว่าเป็น "รถสีขาวคว่ำ ... อยู่บนหม้อน้ำหรือบนท้ายรถ" วัตถุนั้น "มีลักษณะเหมือนอะลูมิเนียม มีสีขาวเมื่อเทียบกับพื้นหลังของภูเขายอดราบ (mesa) แต่ไม่ใช่โครเมียม" และมีรูปร่างเหมือนตัวอักษร "O" ซาโม่ราอ้างว่าสังเกตเห็นคนสองคนสวมชุดเอี๊ยมสีขาวอยู่ข้าง ๆ วัตถุดังกล่าวเป็นเวลาสั้น ๆ โดยต่อมาเขาได้อธิบายว่าพวกเขา "มีรูปร่างปกติ แต่ก็เป็นไปได้ว่าพวกเขาเป็นผู้ใหญ่ตัวเล็กหรือเด็กตัวโต" ซาโม่ร่าอ้างว่าได้ยินเสียงคำรามและเห็นเปลวไฟสีน้ำเงินและสีส้มอยู่ใต้วัตถุดังกล่าว ซึ่งจากนั้นก็พุ่งขึ้นและเคลื่อนตัวออกไปอย่างรวดเร็ว

## การสืบสวนและคำอธิบาย

คำกล่าวอ้างของซาโมราได้รับการสืบสวนโดย โครงการสมุดปกน้ำเงิน (Project Blue Book) และนักยูเอฟโอวิทยา และมีรายงานในสื่อยอดนิยมต่าง ๆ ด้วย มีการนำเสนอคำอธิบายหลายประการ สจ๊วร์ต แคมป์เบลล์ (Steuart Campbell)  ผู้ไม่เชื่อเรื่องยูเอฟโอ ได้เสนอแนะว่า ทุกสิ่งที่ซาโมราและพยานคนอื่น ๆ เห็นและได้ยินนั้น "แทบจะแน่นอน" ว่าเป็นมิราจของดาวคาโนปัส นอกจากนี้ยังมีการเสนอว่าซาโมราเป็นพยานในการทดสอบอุปกรณ์ลงจอดบนดวงจันทร์โดยบุคลากรจากฐานทดสอบขีปนาวุธไวท์แซนด์ด้วย โรเบิร์ต เชฟเฟอร์ (Robert Sheaffer) ผู้ไม่เชื่อเรื่องนี้เสนอว่าเหตุการณ์ดังกล่าวเป็นเรื่องหลอกลวงที่ก่อขึ้นโดยนักศึกษาของมหาวิทยาลัย New Mexico Tech นอกจากนั้น นายสเตอร์ลิง โคลเกต (Stirling Colgate) ซึ่งขณะนั้นดำรงตำแหน่งอธิการบดี New Mexico Tech สนับสนุนทฤษฎีนี้ และเขียนว่าวัตถุที่ซาโมราสังเกตเห็นคือ "เทียนไขในลูกโป่ง ไม่มีอะไรซับซ้อนเลย" ("A candle in a balloon. Not sophisticated.") ฟิลิป เจ. คลาส (Philip J. Klass) ผู้ไม่เชื่อเรื่องเหนือธรรมชาติ ซึ่งเดินทางไปเยือนเมืองโซโครโรหลายปีหลังจากเกิดเหตุการณ์ กล่าวอ้างว่า เหตุการณ์ทั้งหมดนั้นเป็นส่วนหนึ่งของแผนการสมคบคิดของเทศบาลของรัฐเพื่อส่งเสริมการท่องเที่ยว

## ผลที่ตามมา
ในปี 1966 พอล ริดดิงส์ (Paul Ridings) ประธานหอการค้าเทศมณฑลแห่งเมืองโซโครโร (Socorro County) เสนอให้พัฒนาสถานที่ที่ซาโมราอ้างว่าพบยูเอฟโอเพื่อให้นักท่องเที่ยวเข้าถึงได้ง่ายขึ้น ดังนั้นจึงมีการสร้างทางเดินหินและบันไดเข้าไปในหุบเขาจากยอดเมซา โดยมีทางเดินหินล้อมรอบบริเวณที่คาดว่าจะเป็นจุดลงจอด ซึ่งมีม้านั่งไม้บางส่วนวางอยู่ด้วย อย่างไรก็ตาม สิ่งเหล่านี้ถูกสร้างขึ้นในระยะทางประมาณหนึ่งในสี่ไมล์จากสถานที่จริงที่คาดว่าซาโมราได้พบเห็น เนื่องจากมีข่าวลือในท้องถิ่นว่าสถานที่เดิมปนเปื้อนกัมมันตภาพรังสี ในปี 2012 เจ้าหน้าที่เมืองโซโครโร ราวิ ภัสเกอร์ (Ravi Bhasker) และ แพท ซาโลเม (Pat Salome) ได้ว่าจ้างศิลปินท้องถิ่น เอริก้า เบอร์ลีย์ (Erika Burleigh) ให้วาดภาพจิตรกรรมฝาผนังบนทางน้ำล้นที่หันหน้าไปทางถนนในวนอุทยาน (Park Street) เพื่อรำลึกถึงการพบเห็นยูเอฟโอของซาโมร่า ซาโมร่าเสียชีวิตเมื่อวันที่ 2 พฤศจิกายน ปี 2009 ที่เมืองโซโครโร ขณะมีอายุได้ 76 ปี

## ดูเพิ่มเติม
* List of UFO sightings

## อ้างอิง

## อ่านเพิ่มเติม
* Brad Steiger, *Project Blue Book*, 1976, Ballantine Books,  (contains Air Force's account with maps, Zamora's account, reports of J. Allen Hynek)

## ลิ้งค์ภายนอก
* Death of a Legend at Saturday Night Uforia
* Socorro, New Mexico Landing (Lonnie Zamora) 1964 at UFO Casebook
* Lonnie Zamora interview on KSRC Radio
*